Diari Oficial de la Generalitat Valenciana


Sumari del DOGV 9927, del 02-09-2024 (2024/8738)

ORDE 22/2024, de 28 d'agost, de la Conselleria d'Educació, Cultura, Universitats i Ocupació, per la qual s'aproven les bases reguladores del programa de foment d'ocupació per a la contractació de persones desocupades pertanyents a col·lectius desfavorits en la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2024/08/28/22/dof/vci/html**

### Dades del document

Número de DOGV
:   9927

Data del DOGV
:   02-09-2024

Secció del DOGV
:   I. DISPOSICIONS GENERALS

Número del document
:   2024/8738

CVE
:   QPSN-R-2337-0912

Data del document
:   28-08-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * aturat
    * legislació
    * ajuda pública
    * creació d'ocupació
    * benestar social
    * ajuda a l'ocupació

PREÀMBUL

L’article 51.1.1a de l’Estatut d’Autonomia de la Comunitat Valenciana establix que correspon a la Generalitat l’execució de la legislació de l’Estat en matèria laboral, i així assumix les facultats, les competències i els servicis que en este àmbit i quant a l’execució exercix l’Estat respecte a les relacions laborals, sense perjuí de l’alta inspecció d’este i el foment actiu de l’ocupació.

La Llei 3/2023, de 28 de febrer, d’ocupació, establix com a un dels objectius de la política d’ocupació l’atenció especialitzada dels col·lectius prioritaris per a les polítiques d’ocupació i l’eliminació de qualsevol classe de discriminació, i assegura polítiques adequades d’incorporació laboral dirigides a estos col·lectius.

Entre els eixos de les polítiques d’activació per a l’ús de la llei citada figura el de les oportunitats d’ocupació, que inclou les actuacions que tenen per objecte incentivar la contractació. De la mateixa manera, este eix comprén, entre altres, l’objectiu estructural de fomentar la contractació de col·lectius amb dificultats, especialment dels qui afronten més dificultats d’inserció en el mercat laboral.

Les subvencions per a la contractació de col·lectius desfavorits han estat regulades en l’Orde 6/2019, de 24 d’abril, de la Conselleria d’Economia Sostenible, Sectors Productius, Comerç i Treball, per la qual s’aproven les bases reguladores del programa de foment d’ocupació per a la contractació de persones desocupades pertanyents a col·lectius desfavorits. L’experiència acumulada durant estos cinc anys en les convocatòries successives, així com els canvis legislatius en matèria laboral i l’entrada en vigor de la Llei 3/2023, de 28 de febrer, d’ocupació, aconsellen una modificació de diversos apartats i adequar-la a la legislació vigent.

El Pla estratègic de subvencions de Labora Servici Valencià d’Ocupació i Formació per al període 2023-2025 preveu, entre els objectius operatius, millorar l’accés a l’ocupació de col·lectius d’inserció laboral difícil, per a la qual cosa preveu que se’n subvencione la contractació.

Esta orde se sotmet als principis de bona regulació en l’exercici de la potestat reglamentària que establix l’article 129 de la Llei 39/2015, d’1 d’octubre, del procediment administratiu comú de les administracions públiques, en la mesura que perseguix la inserció laboral dels col·lectius més afectats per la desocupació (principis de necessitat i eficàcia); instrumenta una mesura de foment que no introduïx cap restricció de drets (principi de proporcionalitat); resulta plenament coherent amb la normativa nacional i de la Unió Europea (principi de seguretat jurídica); s’han complit els tràmits de consulta pública prèvia i audiència ciutadana (principi de transparència), i preveu un sistema de costos simplificats i de consultes telemàtiques que reduïxen la càrrega administrativa per a l’Administració i les entitats beneficiàries (principi d’eficiència).

En virtut d’això i fent ús de les facultats conferides per l’article 28 de la Llei 5/1983, de 30 de desembre, del Consell, i l’article 165 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, complits els tràmits de participació ciutadana i constant els informes preceptius de l’Advocacia General i de la Intervenció delegada en Labora Servici Valencià d’Ocupació i Formació.

ORDENE

*Article 1. Objecte i àmbit*

L’objecte d’esta orde és aprovar les bases que regiran la concessió de subvencions destinades a fomentar la contractació de persones desocupades pertanyents a col·lectius desfavorits en l’àmbit territorial de la Comunitat Valenciana.

*Article 2. Definicions*

A l’efecte d’esta orde, s’entendrà el següent:

a) Persona amb discapacitat: persones amb un grau de discapacitat reconegut igual o superior al 33 %; pensionistes de la Seguretat Social que tinguen reconeguda una pensió d’incapacitat permanent total, absoluta o gran invalidesa; pensionistes de classes passives que tinguen reconeguda una pensió de jubilació o de retir per incapacitat permanent per al servici o inutilitat, i persones amb capacitat intel·lectual límit amb un grau de discapacitat intel·lectual reconegut d’almenys el 20 %.

b) Persona amb discapacitat severa: persones amb trastorn de l’espectre autista, discapacitat intel·lectual o malaltia mental, amb un grau de discapacitat reconegut igual o superior al 33 %, i persones amb un grau de discapacitat física o sensorial reconegut igual o superior al 65 %. S’entendrà com a acreditada una discapacitat intel·lectual o malaltia mental igual o superior al 33 % en els casos d’incapacitat permanent total o absoluta en què concórrega una discapacitat de caràcter psíquic o malaltia mental i en els casos de pluridiscapacitat psíquica i física o sensorial igual o superior al 33 %, així com en el cas de persones amb malaltia o trastorn mental diagnosticat pels centres públics de salut mental.

c) Vinculació entre entitats ocupadores: s’entendrà que hi ha vinculació entre entitats ocupadores quan una participa directament o indirectament en la gestió o propietat de l’altra, o quan l’activitat es desenrotlle en el mateix domicili.

*Article 3. Entitats beneficiàries*

1. Podran ser beneficiàries d’estes subvencions les empreses i altres entitats ocupadores de naturalesa jurídica privada, amb centre de treball a la Comunitat Valenciana.

2. En cap cas podran obtindre la condició de beneficiàries:

a) Les persones o entitats en les quals concórrega alguna de les prohibicions que establixen els apartats 2 i 3 de l’article 13 de la Llei 38/2003, de 17 de novembre, general de subvencions; a este efecte, les entitats han de presentar la declaració responsable corresponent.

b) Les persones o entitats que, si és el cas, no acrediten el compliment del que es requerix en l’apartat 3.bis de l’article 13 de la Llei 38/2003, de 17 de novembre, general de subvencions.

c) Les agrupacions de persones físiques o jurídiques, públiques o privades, les societats civils, les comunitats de béns o qualsevol altre tipus d’unitat econòmica o patrimoni separat que no tinguen personalitat jurídica, encara que puguen dur a terme les actuacions subvencionables.

d) Els centres especials d’ocupació (CEE) i les empreses d’inserció (EI), per resultar beneficiàries de programes específics de foment d’ocupació.

e) Les entitats que, tot i estar obligades, no disposen d’un pla d’igualtat registrat.

*Article 4. Persones destinatàries finals*

1. Cada convocatòria determinarà les persones destinatàries finals d’estes subvencions, que en tot cas hauran de pertànyer a algun dels col·lectius següents:

1.1 Persones treballadores desfavorides:

a) Persones que no hagen tingut un contracte indefinit o fix discontinu en els 6 mesos previs.

b) Jóvens entre 16 i 24 anys.

c) Persones majors de 50 anys.

1.2 Persones treballadores molt desfavorides:

a) Persones que no hagen tingut un contracte indefinit o fix discontinu en els 24 mesos previs.

b) Jóvens entre 16 i 24 anys i persones majors de 50 anys que no hagen tingut un contracte indefinit o fix discontinu en els 12 mesos previs.

2. Les persones destinatàries finals hauran d’haver estat desocupades i inscrites com a demandants d’ocupació en Labora Servici Valencià d’Ocupació i Formació fins a ser contractades.

*Article 5. Exclusions*

Queden exclosos de subvenció els supòsits següents:

a) Contractes o modalitats contractuals que tinguen un període de prova igual o superior a 6 mesos, els contractes fixos discontinus i els contractes de servici de la llar familiar.

b) Contractes a temps parcial, excepte en el cas de les persones amb discapacitat severa, la jornada de les quals podrà ser d’almenys 15 hores setmanals.

c) Persones treballadores que hagen finalitzat la seua relació laboral amb l’entitat ocupadora o amb alguna entitat vinculada directament o indirectament amb l’entitat ocupadora, en els 6 mesos previs a la contractació.

d) Contractacions efectuades per empreses multiservicis i empreses de treball temporal per a la posada a disposició de la persona treballadora en empreses usuàries en les quals prestaran els seus servicis.

e) Contractacions fetes per entitats ocupadores que s’hagen exclòs com a beneficiàries de programes d’ocupació.

f) Contractacions realitzades per entitats ocupadores sancionades en els dos anys anteriors a la presentació de la sol·licitud per la comissió d’infraccions greus o molt greus en matèria laboral, prevenció de riscos laborals o Seguretat Social.

g) Relacions laborals de caràcter especial de l’article 2.1 de l’Estatut dels Treballadors.

h) Contractacions en què l’entitat ocupadora o els càrrecs directius, o els membres dels òrgans d’administració de les empreses que tinguen la forma jurídica de societat o de les entitats privades sense ànim de lucre, mantinguen amb la persona contractada una relació de cònjuge, ascendent, descendent o altres parents, per consanguinitat o afinitat, fins al segon grau, i les anàlogues en el cas de les parelles de fet.

i) Contractacions de persones que siguen sòcies, administradores o figures equivalents de l’entitat ocupadora o ho hagen sigut en els 6 mesos previs a la contractació.

j) Persones que hagen tingut algun contracte indefinit o fix-discontinu (encara que es trobaren en període d’inactivitat) en els 3 mesos previs a la contractació, llevat que la contractació nova corresponga a un grup de cotització superior i resulte adequada al nivell i al currículum de la titulació acadèmica oficial que acredite. Les titulacions d’Educació Secundària Obligatòria i Batxillerat no habiliten esta excepció.

k) Llevat que s’acredite una discapacitat severa, la condició de víctima de violència sobre la dona o que conste un certificat dels servicis socials públics de la situació o el risc d’exclusió social, la contractació amb la mateixa modalitat contractual d’una mateixa persona no podrà ser objecte de subvenció fins que transcórreguen almenys 7 anys des de l’inici de l’última contractació subvencionada per Labora, encara que siga subscrita per diferents persones o entitats ocupadores.

*Article 6. Condicions generals*

1. La contractació s’haurà d’efectuar en el període que, dins de l’exercici pressupostari corresponent, determine cada convocatòria.

2. La contractació ha de representar un increment net de la plantilla en comparació amb la plantilla mitjana de les persones treballadores en situació d’alta en els 12 mesos anteriors a la subscripció del contracte o el manteniment d’este quan el lloc haja quedat vacant arran de la dimissió, la discapacitat, la jubilació o el despatxament disciplinari no declarat improcedent de la persona treballadora.

3. Les persones treballadores subvencionades han de prestar els seus servicis en centres de treball situats a la Comunitat Valenciana.

*Article 7. Incompatibilitats*

Amb l’excepció de la bonificació de quotes a la Seguretat Social, esta subvenció resulta incompatible amb altres subvencions, ajudes, ingressos o recursos per a la mateixa finalitat procedents de qualsevol administració o entitat, pública o privada; nacionals, de la Unió Europea o d’organismes internacionals.

*Article 8. Fet subvencionable*

1. Resultarà subvencionable la contractació indefinida inicial a jornada completa de les persones pertanyents als col·lectius que determine cada convocatòria, sempre que complisquen els requisits establits en l’article 4.

2. En el cas de les persones amb discapacitat severa, resultaran subvencionables les contractacions que, amb independència del percentatge que represente sobre la jornada habitual, tinguen una jornada d’almenys 15 hores setmanals.

*Article 9. Quantia de la subvenció*

1. L’import de la subvenció serà el resultat de multiplicar fins al 45 % del salari mínim interprofessional (incrementat en la part proporcional de la paga extra) vigent en el moment de la contractació per:

a) Fins a 12 mesos des de la contractació, en el cas de persones treballadores desfavorides.

b) Fins a 24 mesos des de la contractació, en el cas de persones treballadores molt desfavorides.

2. El percentatge establit en l’apartat 1 s’elevarà fins a un màxim del 50 % del salari mínim interprofessional (incrementat en la part proporcional de la paga extra):

a) En el cas de persones amb discapacitat o de dones.

b) Si el centre de treball se situa en un municipi en risc de despoblament.

3. Els contractes a jornada parcial de les persones amb discapacitat severa resultaran subvencionables amb reducció proporcional de la quantia de l’ajuda.

*Article 10. Convocatòria*

1. El procediment per a la concessió d’estes subvencions s’iniciarà d’ofici mitjançant la convocatòria de la persona titular de Labora Servici Valencià d’Ocupació i Formació.

2. La convocatòria es publicarà íntegrament en la Base de dades nacional de subvencions, així com en un extracte en el *Diari Oficial de la Generalitat Valenciana*.

3. Cada convocatòria podrà establir:

a) El període de manteniment exigible, que no podrà ser inferior a 3 mesos.

b) El nombre mínim de contractes subvencionables que ha d’incloure cada sol·licitud.

c) Les seccions, divisions, grups o classes específics de la Classificació nacional d’activitats econòmiques als quals es dirigisca específicament.

d) El període en què, dins de l’exercici pressupostari corresponent, s’hagen d’efectuar les contractacions.

e) La delimitació de col·lectius específics de persones destinatàries finals, que en tot cas hauran de reunir els requisits establits en l’article 4.

f) El nombre màxim de contractacions subvencionables per entitat ocupadora.

g) Els períodes mínims exigibles en desocupació i inscripció en Labora Servici Valencià d’Ocupació i Formació de les persones destinatàries finals.

4. La dotació pressupostària de cada convocatòria serà objecte de territorialització provincial, de manera proporcional al nombre de persones desocupades registrades en Labora Servici Valencià d’Ocupació i Formació. A este efecte es tindran en compte les estadístiques d’atur registrat corresponents al mes anterior al de la data de la resolució de la convocatòria. Esta territorialització provincial tindrà caràcter estimatiu. L’alteració d’esta distribució estimativa no necessitarà una nova convocatòria. No obstant això, esta alteració serà objecte de publicació en el *Diari Oficial de la Generalitat Valenciana*, sense que esta publicitat implique l’obertura de termini per a presentar noves sol·licituds ni l’inici d’un nou còmput de termini per a resoldre.

5. La convocatòria especificarà el tractament de dades de caràcter personal de sol·licitants, representants i terceres persones, que requerisca la gestió d’estes subvencions. Esta informació s’arreplegarà, així mateix, en els tràmits i els formularis en què es registren dades de caràcter personal.

*Article 11. Procediment de concessió*

1. La concessió d’estes subvencions es tramitarà en règim de concurrència competitiva, i es tindrà en compte com a únic criteri el moment en què s’haja completat la presentació de la sol·licitud (que comprén l’imprés de sol·licitud i la documentació restant exigida per la convocatòria).

2. En cas que diferents expedients tinguen la mateixa data de criteri i no resulte possible prioritzar-los per hora de presentació, es prioritzarà la sol·licitud de subvenció, en primer lloc, per la contractació d’un nombre de persones amb discapacitat més alt (prioritzades, al seu torn, en funció del grau de discapacitat més alt); en segon lloc, per la contractació d’un nombre de dones més alt, i en tercer lloc, per la contractació d’un nombre de persones molt desfavorides més alt i, en defecte d’això, de persones desfavorides. Si l’empat persistix, es prioritzarà en funció de la data de sol·licitud més antiga i, si d’esta manera tampoc es resol l’empat, es farà en funció del número d’expedient més baix.

*Article 12. Presentació de les sol·licituds*

1. Les sol·licituds s’han de presentar de manera telemàtica en la seu electrònica de la Generalitat Valenciana, mitjançant el procediment habilitat a este efecte que especificarà cada convocatòria. No s’exceptuarà d’esta obligació les persones inscrites en el Règim Especial de Treballadors Autònoms o en mutualitats professionals, la capacitat de les quals per a relacionar-se de manera electrònica s’acredita per emmarcar-se el fet subvencionable en la seua activitat empresarial.

2. Qualsevol sol·licitud presentada per mitjà d’un tràmit telemàtic diferent del que indique la convocatòria serà inadmesa.

3. La convocatòria establirà el termini per a presentar les sol·licituds i la documentació acreditativa dels requisits per a obtindre la subvenció.

*Article 13. Instrucció*

1. La instrucció correspondrà als servicis territorials de Labora Servici Valencià d’Ocupació i Formació competents en matèria d’ocupació.

2. Una vegada examinades les sol·licituds, l’òrgan instructor emetrà un informe en què farà constar que les entitats beneficiàries complixen tots els requisits necessaris per a la concessió de les ajudes.

3. En cada direcció territorial de Labora Servici Valencià d’Ocupació i Formació es constituirà un òrgan col·legiat integrat per qui exercisca la direcció del servici territorial competent en matèria d’ocupació, o per qui es designe per a la seua substitució, que el presidirà; dos vocals i una persona que ocuparà la secretaria, amb veu, però sense vot. La designació de les vocalies i la secretaria s’efectuarà per la direcció territorial de Labora Servici Valencià d’Ocupació i Formació entre el personal funcionari adscrit al servici territorial competent en matèria d’ocupació.

4. L’òrgan col·legiat emetrà periòdicament informes en els quals es concrete el resultat de les avaluacions efectuades en relació amb els períodes de temps que considere.

5. En vista de l’informe de l’òrgan col·legiat, l’òrgan instructor formularà les propostes de concessió a l’òrgan concedent.

*Article 14. Resolució i recursos*

1. La competència per a resoldre sobre les sol·licituds presentades correspon a la persona titular de la Direcció General de Labora Servici Valencià d’Ocupació i Formació.

2. El termini per a resoldre i notificar la resolució procedent serà de 6 mesos, comptats a partir de la publicació de la convocatòria corresponent, llevat que esta pospose els efectes a una data posterior. Transcorregut este termini sense que s’haja dictat ni notificat cap resolució expressa, es produirà el silenci administratiu i la sol·licitud es considerarà desestimada.

3. La resolució de concessió determinarà la quantia concedida i incorporarà, si és el cas, les condicions, obligacions i determinacions accessòries a les quals s’ha de subjectar l’entitat beneficiària.

4. La resolució contindrà la informació de l’import previst de l’ajuda en equivalent de subvenció bruta, així com de la subjecció al Reglament (UE) 651/2014, de la Comissió, de 17 de juny, pel qual es declaren determinades categories d’ajudes compatibles amb el mercat interior en aplicació dels articles 107 i 108 del Tractat, que fa referència expressa al títol, a la publicació del Reglament en el DOUE i al registre de la comunicació a la Comissió Europea del règim d’ajudes.

5. La resolució posarà fi a la via administrativa i contra esta es podrà interposar un recurs potestatiu de reposició davant del mateix òrgan en el termini d’un mes a partir de l’endemà de la notificació, d’acord amb els articles 123 i 124 de la Llei 39/2015, d’1 d’octubre, del procediment administratiu comú de les administracions públiques; o un recurs contenciós administratiu en el termini de dos mesos, davant del jutjat contenciós administratiu de la Comunitat Valenciana corresponent, de conformitat amb els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.

*Article 15. Liquidació i pagament*

La liquidació de les ajudes es farà una vegada justificades amb la documentació presentada juntament amb la sol·licitud i les condicions establides, i s’entregarà d’una sola vegada l’import de l’ajuda després que es dicte la resolució de concessió.

*Article 16. Resolució d’incidències*

La Direcció General de Labora Servici Valencià d’Ocupació i Formació tindrà la competència per a resoldre les incidències de qualsevol naturalesa que es produïsquen després de la concessió de les ajudes.

*Article 17. Règim de substitució*

1. Si abans de complir el manteniment obligatori la relació laboral subvencionada s’extingix pels motius indicats en l’apartat 2, les entitats beneficiàries podran optar entre:

a) Substituir la persona treballadora en el termini d’un mes per una altra persona pertanyent a algun dels col·lectius destinataris de la convocatòria corresponent, a fi de completar el període de manteniment que quede pendent de complir.

b) No substituir la persona treballadora; en este cas, serà aplicable l’article 18.3.

2. S’admetrà la substitució si l’extinció de la relació laboral respon a la voluntat de la persona treballadora, la discapacitat sobrevinguda, la mort o el despatxament disciplinari no declarat improcedent. En funció de l’origen de la dotació pressupostària i de la normativa que resulte aplicable, cada convocatòria podrà condicionar la possibilitat de substitució al fet que el període de manteniment pendent de complir abaste una duració mínima.

3. En el termini de 10 dies, comptats des del següent al de la substitució, l’entitat beneficiària haurà d’aportar la documentació justificativa.

4. En cas que la jornada o qualsevol altra circumstància de la persona substituta determine una subvenció inferior a la concedida, serà procedent el reintegrament de la diferència entre l’import inicialment concedit i el que corresponga per la persona substituta per al període de manteniment pendent de complir, juntament amb els interessos de demora.

5. El termini establit per a la substitució no computarà a l’efecte de l’obligació de manteniment.

6. Si l’extinció de la relació laboral de la persona treballadora es produïx amb anterioritat a la resolució que resolga la sol·licitud, perdrà el dret a la sol·licitud; no obstant això, esta previsió no s’aplicarà quan la baixa de la persona treballadora haja tingut lloc una vegada transcorregut el termini establit en l’article 14.2.

*Article 18. Reintegrament de les ajudes concedides*

1. Els supòsits que preveu l’article 37 de la Llei 38/2003 donaran lloc a l’obligació de reintegrar, totalment o parcialment, les quantitats percebudes, així com l’exigència de l’interés de demora des de la data del pagament de la subvenció fins que s’acorde la procedència del reintegrament.

2. Serà procedent el reintegrament total de la subvenció en els supòsits següents:

a) Extinció de la relació laboral de la persona treballadora abans de completar el període de manteniment exigit, llevat que responga a algun dels motius indicats en l’article 17.2.

b) Disminució de la plantilla mitjana de l’entitat ocupadora del període de manteniment obligatori dels contractes, llevat que concórrega el que es preveu en la lletra c de l’article 20, i en este cas no serà procedent el reintegrament ni tan sols parcial.

c) Incompliment de les obligacions de publicitat i transparència a què fan referència les lletres h i i de l’article 20, amb procediment sancionador previ segons el títol V de la Llei 1/2022, de 13 d’abril, de transparència i bon govern de la Comunitat Valenciana.

3. Serà procedent el reintegrament parcial de la subvenció quan durant el període de manteniment obligatori del contracte concórrega algun dels supòsits següents:

a) L’entitat ocupadora no substituïx la persona treballadora la relació laboral de la qual s’ha extingit per algun dels motius indicats en l’article 17.2.

b) El contracte de la persona contractada se suspén a causa d’un expedient de regulació temporal d’ocupació o mesures similars, així com per excedències.

c) Reducció legal de la jornada de la persona contractada (incloses les derivades de riscos laborals) de compliment obligatori per a l’entitat ocupadora.

d) El treballador autònom passa a dur a terme la seua activitat mitjançant una entitat amb personalitat jurídica, encara que hi haja subrogació en els drets i les obligacions laborals i de la Seguretat Social de la persona treballadora subvencionada.

e) Baixa en la Seguretat Social per esgotament del període d’incapacitat temporal.

4. En cas que hi haja suspensió del contracte per sanció disciplinària, l’entitat ocupadora podrà optar entre ampliar el període de manteniment del contracte subvencionat pel temps equivalent a la suspensió o reintegrar la part proporcional de la subvenció.

5. El que disposen els apartats anteriors serà aplicable sense perjuí de la possible qualificació dels fets com a infracció administrativa i incoació del procediment sancionador, d’acord amb els articles 52 i següents de la Llei 38/2003, i els articles 173 i següents de la Llei 1/2015.

*Article 19. Comprovació i pla de control*

1. Correspon a les direccions territorials de Labora Servici Valencià d’Ocupació i Formació dur a terme la funció de comprovar i controlar les subvencions concedides. A este efecte, es consultaran per mitjà de les aplicacions informàtiques corresponents les bases de dades que continguen la informació (relativa a vida laboral, plantilla mitjana de l’entitat ocupadora en un període, discapacitat, identitat, inscripció en el servici públic d’ocupació, etc.) necessària per a resoldre la sol·licitud presentada.

2. A l’efecte del que disposa la lletra j de l’article 165.2 de la Llei 1/2015, i de conformitat amb l’article 2.3 de la Llei 3/2000, de 17 d’abril, per la qual es crea el Servici Valencià d’Ocupació i Formació, les direccions territorials de Labora Servici Valencià d’Ocupació i Formació accediran a la vida laboral del 100 % de les persones la contractació de les quals s’ha subvencionat, a fi de comprovar l’alta en l’entitat ocupadora beneficiària durant el període de manteniment exigit.

3. L’entitat beneficiària estarà obligada a sotmetre’s a les actuacions de control financer que preveuen els articles 113 i següents de la Llei 1/2015, i els articles 44 i següents de la Llei 38/2003, així com les que puguen dur a terme les institucions europees i altres òrgans de control.

*Article 20. Obligacions de les entitats beneficiàries*

A més del que es disposa en l’article 14 de la Llei 38/2003, són obligacions de les entitats beneficiàries:

a) Els contractes a jornada parcial hauran d’arreplegar expressament en el clausulat el nombre d’hores setmanals de treball.

b) Mantindre l’ocupació subvencionada durant el període de manteniment obligatori que establisca cada convocatòria, llevat que la relació s’extingisca per algun dels motius de substitució admesos.

c) Durant el període de manteniment del contracte subvencionat, no podrà disminuir la plantilla mitjana de l’entitat beneficiària, llevat que esta situació responga a vacants originades per voluntat de les persones treballadores, la finalització de contractes temporals per a la substitució de persones treballadores, discapacitat sobrevinguda, mort, jubilació o despatxament disciplinari no declarat improcedent. Estes causes només s’aplicaran a les persones que, quan figuraven d’alta en l’entitat ocupadora abans de la contractació subvencionada, van computar per a determinar la plantilla mitjana inicial, i únicament justificaran la disminució que proporcionalment corresponga a la seua jornada i permanència en l’entitat ocupadora.

d) Facilitar totes les dades i la informació que siga requerida en relació amb la subvenció concedida.

e) Comunicar la sol·licitud o l’obtenció d’altres subvencions o ajudes per a la mateixa finalitat, així com qualsevol incidència o variació que es produïsca en relació amb la subvenció concedida.

f) Disposar dels llibres comptables, els registres diligenciats i altres documents degudament auditats en els termes exigits per la legislació mercantil i sectorial corresponent, així com conservar els documents (inclosos els electrònics) que justifiquen l’aplicació dels fons rebuts, mentres puguen ser objecte de control, que han de ser originals o còpies certificades d’acord amb estos.

g) Les persones jurídiques hauran de comptabilitzar el cobrament de la subvenció mitjançant un codi comptable específic, l’extracte comptable del qual s’haurà d’aportar en el termini d’un mes des de la finalització del període de manteniment o de l’extinció del contracte per algun dels motius admesos.

h) Complir les obligacions de transparència i publicitat activa establides en la Llei 19/2013, de 9 de desembre, de transparència, accés a la informació pública i bon govern; en la Llei 1/2022, de 13 d’abril, de transparència i bon govern de la Comunitat Valenciana, i en l’article 18 de la Llei general de subvencions.

i) Aportar, en el termini indicat en la lletra g d’este article, una declaració en model normalitzat sobre el compliment de les obligacions de transparència a què fa referència la lletra anterior.

DISPOSICIONS ADDICIONALS

*Primera. Normativa aplicable*

Estes ajudes tenen la consideració de subvencions públiques i es regixen per la Llei 38/2003, de 17 de novembre, general de subvencions; el Reial decret 887/2006, de 21 de juliol, pel qual s’aprova el seu reglament i la resta de normativa concordant, i per la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

*Segona. Subrogació de la subvenció*

Esta orde resultarà aplicable igualment a les entitats resultants de fusions, adquisicions d’empreses o operacions similars que suposen la subrogació en la posició d’entitat beneficiària durant el període obligatori de manteniment dels contractes subvencionats.

*Tercera. Dret de la competència*

1. Estes ajudes se subjecten al que disposa l’article 32 i els capítols I i II del Reglament (UE) 651/2014, de la Comissió, de 17 de juny, pel qual es declaren determinades categories d’ajudes compatibles amb el mercat interior en aplicació dels articles 107 i 108 del Tractat (DOUE L 187, de 26.6.2014), modificat pel Reglament (UE) 2017/1084, de la Comissió, de 14 de juny de 2017 (DOUE L 156, de 20.6.2017), el Reglament (UE) 2020/972, de la Comissió, de 2 de juliol de 2020 (DOUE L 215, de 7.7.2020), el Reglament (UE) 2021/1237, de la Comissió, de 23 de juliol de 2021 (DOUE L 270, de 29.07.2021), i el Reglament (UE) 2023/1315, de la Comissió, de 23 de juny de 2023 (DOUE L 167, de 30.6.2023). Este règim s’aplicarà fins al 31 de desembre de 2026.

2. De conformitat amb l’article 1 del Reglament (UE) 651/2014, queden excloses com a beneficiàries:

a) Les empreses que estiguen subjectes a una orde de recuperació pendent després d’una decisió prèvia de la Comissió que haja declarat una ajuda il·legal i incompatible amb el mercat interior.

b) Les empreses en crisis, segons la definició que efectua l’article 2 del Reglament (UE) 651/2014.

3. De conformitat amb la lletra o de l’article 4.1 del Reglament (UE) 651/2014, les ajudes no podran superar el llindar de 5,5 milions d’euros per empresa i per any.

4. De conformitat amb l’article 8 del Reglament (UE) 651/2014, per a determinar si se supera el llindar de 5,5 milions d’euros per empresa i any i la intensitat del 50 % dels costos subvencionables, es tindrà en compte l’import total de les ajudes estatals concedides a l’activitat, el projecte o l’empresa beneficiaris.

Les ajudes exemptes poden acumular-se amb qualsevol altra ajuda estatal que subvencione costos identificables diferents; així mateix, poden acumular-se amb qualsevol altra ajuda estatal que subvencione totalment o parcialment els mateixos costos, si esta acumulació no supera el 50 % del cost subvencionable o el llindar de 5,5 milions d’euros per empresa i any.

Les ajudes exemptes no poden acumular-se amb ajudes *de minimis*  per als mateixos costos subvencionables, si l’acumulació determina una intensitat d’ajuda superior al 50 % del cost subvencionable.

*Quarta. Incidència pressupostària*

L’execució d’esta orde no comporta cap increment del gasto públic més enllà dels crèdits consignats a este efecte en els pressupostos anuals de la Generalitat, dins del programa i la línia pressupostària corresponents, per a finançar les convocatòries respectives.

DISPOSICIONS TRANSITÒRIES

*Primera. Plantilla mitjana*

1. Mentres no es trobe operativa la consulta automatitzada de la plantilla mitjana d’una empresa en un període, els requisits establits en els articles 6.2 i 20.c s’acreditaran mitjançant l’aportació dels informes corresponents de la Tresoreria General de la Seguretat Social relatius a la plantilla mitjana de les persones treballadores en situació d’alta en el codi de compte de cotització en el qual figure la persona la contractació de la qual se subvenciona.

2. Les convocatòries indicaran si es farà ús de la consulta automatitzada. En cas afirmatiu, especificaran els criteris de càlcul per a delimitar el concepte de plantilla mitjana aplicable.

*Segona. Expedients tramitats a l’empara de l’Orde 6/2019*

Els expedients tramitats a l’empara de l’Orde 6/2019, de 24 d’abril, de la Conselleria d’Economia Sostenible, Sectors Productius, Comerç i Treball, per la qual s’aproven les bases reguladores del programa de foment d’ocupació per a la contractació de persones desocupades pertanyents a col·lectius desfavorits, continuaran regint-se per esta.

DISPOSICIÓ DEROGATÒRIA

*Única. Derogació normativa*

Es deroga l’Orde 6/2019, de 24 d’abril, de la Conselleria d’Economia Sostenible, Sectors Productius, Comerç i Treball, per la qual s’aproven les bases reguladores del programa de foment d’ocupació per a la contractació de persones desocupades pertanyents a col·lectius desfavorits (DOGV 30.04.2019).

DISPOSICIONS FINALS

*Primera. Habilitació*

Es faculta la Direcció General de Labora Servici Valencià d’Ocupació i Formació per a dictar les instruccions i adoptar les mesures que requerisca l’aplicació i execució d’esta orde. Així mateix, se la faculta perquè determine en cada convocatòria els percentatges del salari mínim interprofessional a què fa referència l’article 9.

*Segona. Entrada en vigor*

Esta orde entrarà en vigor l’endemà de publicar-se en el *Diari Oficial de la Generalitat Valenciana*.

  

València, 28 d'agost de 2024

José Antonio Rovira Jover

Conseller d'Educació, Cultura, Universitats i Ocupació


Còpia Permalink ELI